**Hrvatski naš svagdanji**

**Pajo Kanižaj: „Moj Hrvatski“**

***zaplakao sam hrvatski***

***progovorio hrvatski***

***hrvatskim govorim***

***šapućem hrvatski***

***šutim hrvatski***

***sanjam hrvatski***

***i na javi sanjam hrvatski***

***volim na hrvatskom***

***volim hrvatski***

***pišem hrvatski***

***kad ne pišem hrvatski***

***sve mi je na hrvatskom***

***hrvatski mi je sve***

Mjesec hrvatskoga jezika započeo je u petak, 21. veljače i trajat će do 17. ožujka 2020.

Zašto baš ti nadnevci?



(slika sa stranice *Hrvatski se voli znanjem*)

Možda će vam ovaj tekst otkriti zašto nam je naš hrvatski jezik toliko važan:

***„S jezikom materinskim skopčane su sve želje i misli jednog naroda, jezik vodi milione i milione ljudih k jednoj svèrhi, ta i mi svi, koji smo ovdě sakupljeni, bez da imamo jedan materinski jezik, bez da smo jedne kèrvi, ne bi imali nikad onih posve jednakih osobito narodnih interesah, koje sada imamo; ne bi se tako rado sastajali i vojevali za jednu obćenitu stvar, kao što sada činimo. – Jednom rěčju, slavni SS. i RR-vi., od stanja našeg jezika i narodnosti zavisi naša budućnost. Tko to ne věruje, neka pomisli samo děla našega naroda prošastna i sadašnja, i onda poslědice dělah ovih, te će se uvěriti o istini mojih rěčih.“***

Ove riječi izrekao je davne 1847. godine Ivan Kukuljević Sakcinski i to je bio prvi politički govor na hrvatskome jeziku u Saboru. O jeziku ovisi naša budućnost, samo je jezik dokaz nacionalnoga identiteta, samo smo u jeziku ono što jesmo.

**Što je hrvatski jezik?**

Hrvatski je službeni jezik u Republici Hrvatskoj. Pripada skupini indoeuropskih jezika i slavenskim jezicima, južnoslavenskoj podskupini jezika.

Službeno pismo je latinica, ali u svojoj se povijesti hrvatski jezik zapisivao trima pismima:

1. glagoljicom

2. latinicom

3. bosančicom ili zapadnom ćirilicom

Glagoljica u svom uglatom obliku izvorno je hrvatsko pismo i pojavljuje se samo na našem području. Na njoj je tiskan i prvotisak Misal po zakonu Rimskoga dvora. To se pismo zadržalo sve do danas, ali ne više u službenoj uporabi.

**Zanimljivosti o hrvatskom jeziku**

1. Najstariji hrvatski tekstovi pisani su glagoljicom.
2. U 12. stoljeću misa se u Senjskoj biskupiji održavala na crkvenoslavenskom jeziku hrvatske redakcije, a ne na latinskom kao u ostatku kršćanskoga svijeta.
3. Službeni jezik u Saboru bio je do 1847. godine latinski jezik.
4. Najkraće hrvatske riječi tvore se od jednog slova: a, u, i, o, k, s.
5. Najduža riječ hrvatskog književnog jezika (ako se zanemare dugački brojevi, koji se mogu pisati kao jedna riječ) je: prijestolonasljednikovica, odnosno, izvodeći ga u umanjenicu: prijestolonasljednikovičica te u posvojni pridjevski oblik za ženski rod: prijestolonasljednikovičičina, odnosno u padežu u množini: prijestolonasljednikovičičinima – 31 znak.
6. Hrvatski jezik je jednim od izvora za umjetni jezik toki pona.

 Veliki je broj mrežnih stranica na kojima možete saznati sve što vas zanima o hrvatskom jeziku, a mi preporučujemo stranicu Instituta za hrvatski jezik i jezikoslovlje.

<http://ihjj.hr/>

I na kraju, naš obol obilježavanju Mjeseca hrvatskoga jezika.

<https://www.thinglink.com/scene/1255801783024877569>

Aktiv učitelja hrvatskoga jezika